2019. augusztus 27. Debreceni látnivalók

A „Jedlik Ányos” Tudományos Ismeretterjesztő Társaság Debrecenbe hívta meg Ónod Önkormányzatának képviselőit, a nyugdíjas klub tagságát valamint a helyi honismereti egyesület tagjait.

A kapcsolat közöttünk hosszú időre tekint vissza. Oly sok programot valósítottunk meg közösen.

Most a cívis város oly sok látnivalója közül a Református Kollégiumot látogattuk meg elsőként. A nagyon igényes több kiállítást is tartalmazó múzeumban felkészült idegenvezetők segítettek a látnivalók megértésében. A Nemzeti emlékhelynek nyilvánított imateremben számos nemzeti ereklye is helyt kapott.

A csodálatos könyvtárban a régi könyvek felemelő légkört sugároztak és méltó helyet kapott a területén megrendezett könyvkötészeti bemutató is, ahol lépésről lépésre követhettük nyomon a kor ízlését, divatját és a fejlődő technikát.

Láthattuk a Csokonait idéző emlékszobát, majd az iskolatörténeti tárlat nyújtott érdekes betekintést a korábbi időszakok folyamatába. A múltba visszatekintve bejártuk elődeink útját, láthattuk hogyan fejlődött az oktatás, ismeretterjesztés és elgondolkozhattunk azon is, hogy most hol tartunk a technika és a digitalizált világban.

Az egyházművészeti kiállítás a születéstől a halálig vezető utat mutatta be. Csodálatosak voltak az Úrasztalára hímzett különleges fonalból hímzett terítők.

A látottak méltó kiegészítéseként a Reformáció 500 éves megemlékezésére kialakított emlékparkot is megcsodáltuk.

Fel sem ocsúdva a látottakból a Déri Múzeumban elhelyezett Munkácsy Mihály Krisztus trilógiájának fény aláfestéssel elénk tárt bemutatója nyűgözte le a résztvevőket.

Kirándulásunkat a Nagyerdőben az egyetem megtekintésével és kellemes sétával zártuk.